РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/285-19

19. новембар 2019. године

Б е о г р а д

ЗАПИСНИК

93. СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 18. НОВЕМБРА 2019. ГОДИНЕ

Седница је почела у 13,35 часова.

Седницом је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Оливера Пешић, Србислав Филиповић, Милорад Мирчић, Александар Стевановић, др Милорад Мијатовић, Момо Чолаковић, Милан Лапчевић, Војислав Вујић и Золтан Пек.

Седници је присуствовао Зоран Деспотовић (заменик члана Одбора Миљана Дамјановића).

Седници нису присуствовали чланови Одбора: Душан Бајатовић и Горан Ћирић, нити њихови заменици.

Седници су присуствовали и: Снежана Богосављевић Бошковић и Ђорђе Вукадиновић, народни посланици.

Седници су присуствовали: Синиша Мали, министар финансија; Јелена Танасковић, државни секретар у Министарству финансија; Дарко Комненић, в.д. помоћник министра за Сектор буџета; Милеса Марјановић**,** начелник Одељења буџета; Павле Петровић, председник Фискалног савета; Никола Алтипармаков и Владимир Вучковић, чланови Фискалног савета и Данко Брчеревић, главни економиста Фискалног савета.

На предлог председника, Одбор је већином гласова (12 за, троје није гласало) утврдио следећи

Д н е в н и р е д:

 1. Разматрање Предлога закона o буџету Републике Србије за 2020. годину, са Предлогом одлуке о давању сагласности на Финансијски план Републичког фонда за пензијско и инвалидско осигурање за 2020. годину, Предлогом одлуке о давању сагласности на Финансијски план Републичког фонда за здравствено осигурање за 2020. годину, Предлогом одлуке о давању сагласности на Финансијски план Националне службе за запошљавање за 2020. годину и Предлогом одлуке о давању сагласности на Финансијски план Фонда за социјално осигурање војних осигураника за 2020. годину, који је поднела Влада (број 400-2730/19 од 4. новембра 2019. године), у начелу;

 2. Доношење одлуке о образовању Радне групе за утврђивање испуњености услова у поступку предлагања кандидата за избор председника и четири члана Савета Комисије за контролу државне помоћи.

 Пре преласка на рад по утврђеном дневном реду Одбор је већином гласова, усвојио записнике са 89. седнице Одбора (13 гласова за, двоје није гласало), 90. и 91. седнице Одбора (12 за, троје није гласало).

Александра Томић је обавестила чланове Одбора да су у складу са чланом 173. став 2. Пословника Народне скупштине, Одбору достављени извештаји следећих одбора који су разматрали Предлог закона о буџету за 2020. годину:

- Извештај Одбора за пољопривреду, шумарство и водопривреду, који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2020. годину, раздео 24 - Министарство пољопривреде, шумарства и водопривреде који је поднела Влада.

- Извештај Одбора за заштиту животне средине, који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2020. годину, Раздео 25- Министарство заштите животне средине.

- Извештај Одбора за рад, социјална питања, друштвену укљученост и смањење сиромаштва, који је одлучио да предложи Одбору за финансије, републички буџет и контролу трошења јавних средстава да прихватиПредлог закона о буџету Републике Србије за 2020. годину – раздео 30 Министарство за рад, запошљавање, борачка и социјална питања, са Предлогом одлуке о давању сагласности на Финансијски план Републичког фонда за пензијско и инвалидско осигурање за 2020. годину, Предлогом одлуке о давању сагласности на Финансијски план Националне службе за запошљавање за 2020. годину и Предлогом одлуке о давању сагласности на Финансијски план Фонда за социјално осигурање војних осигураника за 2020. годину, који је поднела Влада Републике Србије.

- Извештај Одбора за здравље и породицу, који је одлучио да предложи Oдбору за финансије, републички буџет и контролу трошења јавних средстава да прихвати Предлог закона о буџету Републике Србије за 2020. годину, Раздео 27 - Министарство здравља, са Предлогом одлуке о давању сагласности на Финансијски план Републичког фонда за здравствено осигурање за 2020. годину, који је поднела Влада, у начелу.

- Извештај Одбора за културу и информисање, који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2020. годину, Раздео 29 – Министарство културе и информисања.

- Извештај Одбора за привреду, регионални развој, трговину, туризам и енергетику, који је одлучио већином гласова да предложи Одбору за финансије, републички буџет и контролу трошења јавних средстава да прихвати Предлог закона о буџету Републике Србије за 2020. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација, у начелу.

Александра Томић је подсетила да, по члану 75. Пословника Народне скупштине:

* Члан одбора има право да говори укупно до десет минута.
* Предлагач закона и другог општег акта, односно овлашћени представник предлагача, има право да говори укупно до 20 минута.
* Председник одбора, као учесник у претресу, има право да говори као и члан одбора.
* Други народни посланик који није члан Одбора такође има право да говори до десет минута, а самостални народни посланик до пет минута.

Милорад Мирчић је, подсетивши да је на Седници Народне скупштине удвостручено време за расправу по овој тачки дневног реда, предложио да се у складу са тим и на седници Одбора удвостручи време за расправу. Одбор је већином гласова (11 за, четири нису гласала) прихватио овај предлог.

**ПРВА ТАЧКА ДНЕВНОГ РЕДА:** Разматрање Предлога закона o буџету Републике Србије за 2020. годину, са Предлогом одлуке о давању сагласности на Финансијски план Републичког фонда за пензијско и инвалидско осигурање за 2020. годину, Предлогом одлуке о давању сагласности на Финансијски план Републичког фонда за здравствено осигурање за 2020. годину, Предлогом одлуке о давању сагласности на Финансијски план Националне службе за запошљавање за 2020. годину и Предлогом одлуке о давању сагласности на Финансијски план Фонда за социјално осигурање војних осигураника за 2020. годину, који је поднела Влада (број 400-2730/19 од 4. новембра 2019. године), у начелу

 У уводном излагању, Синиша Мали, министар финансија истакао је да је Mинистарство следило две основне смернице приликом састављања Предлога закона о буџету за 2020. годину. То су: даље повећање животног стандарда становништва и убрзање привредног раста. У вези са повећањем животног стандарда становништва, донета је одлука о повећању плата у јавном сектору од 8-15% и та одлука је већ на снази од 1. новембра. Повећање пензија по тзв. швајцарском моделу, ступа на снагу од 1. јануара 2020. године и износи 5,4%. Донета је одлука и о повећању минималне цене рада са 27022 дин. на 30022 дин. и то је до сада највеће повећање минималне цене рада. Када је у питању убрзање привредног раста, стратегија се састоји од два дела. Први део односи се на повећање јавних инвестиција, док је други фискално растерећење привреде. У 2020. години обезбеђен је раст јавних инвестиција у износу од 40 милијарди динара, са 220 на 260 милијарди динара. Најзначајнији пројекат је Моравски коридор, као и даље јачање путне, железничке и саобраћајне инфраструктуре. Подсетио је да је у претходном периоду већ изграђено 320 км аутопутева. Фискално растерећење привреде се односи пре свега на даље смањење пореза на зараде, како би се подстакло запошљавање и привреда учинила конкурентнијом. У овој години ефекат тог смањења износи 13,1 милијарду динара. Подсетио је на резултате фискалне консолидације, да је држава пре пет година била пред банкротом, а сада већ трећу годину остварује суфицит буџета. Стопа незапослености је са скоро 26%, пала на 10,3% и очекује се њен даљи пад. За 2020. годину пројектовани дефицит републичког буџета је 0,3%, а на нивоу опште државе 0,5%. Пре пет година дефицит је износио 6,6% БДП-а. Заустављен је раст јавног дуга који је износио око 75%, а сада је 51% БДП-а, са тенденцијом даљег пада. Пројектована стопа раста у 2020. години је 4%, док ће за ову годину премашити пројектованих 3,5%. Велики део привредног раста обезбеђен је путем страних директних инвестиција, које су у прва три квартала ове године за 43% већа од планираних.

 Павле Петровић је истакао да је основна замерка Фискалног савета на Предлог закона о буџету прекомеран раст плата у јавном сектору. Тиме се, по његовим речима, „поткопава” економски раст српске привреде и животни стандард становништва. Уколико се занемари раст плата, преостала средства су добро распоређена, буџетски дефицит од 0,3% је добро пројектован и требало би да допринесе даљем паду јавног дуга. Уколико се у 2020. години оствари суфицит, предлог Фискалног савета је да се инвестира у инфраструктуру, а не у потрошњу. Он је похвалио даље смањење пореза на зараде са 62% на 61% и нагласио да је предлог Фискалног савета био да пореско оптерећење на зараде износи 58%, јер би то био значајан подстицај привреди. Проблем је што у буџету нису експлицитно предвиђене инвестиције у комуналну инфраструктуру, тј. водоводну и канализациону мрежу и пречишћавање отпадних вода и то би требало да буде приоритет.

 Синиша Мали је захвалио Фискалном савету на сугестијама и одговорио да су инвестиције у комуналну инфрастуктуру у надлежности локалних самоуправа и да не могу бити у републичком буџету. Држава ће свакако помоћи ове инвестиције и за то је предвиђена кредитна линија, која се може видети у члану 3. Предлога закона о буџету. Што се тиче критика о повећању плата, министар је подсетио да повећање није обезбеђено из кредита, већ из реалних извора, тако што је део буџетских средстава преусмерен у раст плата. Изнео је податке да плате чине 9,5% БДП, док је просек за ЕУ 9,9%, док за земље региона које су чланице ЕУ, тај просек износи преко 11%.

 Снежана Богосављевић Бошковић је известила Одбор за финансије, републички буџет и контролу трошења јавних средстава да је Одбор за заштиту животне средине прихватио у начелу Предлог закона о буџету Републике Србије за 2020. годину, Раздео 25- Министарство заштите животне средине. Констатовано је да је повећање средстава за Министарство заштите животне средине 1,7 милијарди динара, што је за око 27% више у односу на текућу годину. Највећи део тих средстава опредељен је за тзв. „Зелени фонд“.

 Верољуб Арсић је истакао да Предлог закона о буџету представља континуитет у односу на претходне буџете. Такође, он је реалан, избалансиран и остварив. Смањење јавног дуга проширује могућности Владе Србије у наредним годинама. По његовим речима, незахвално је поредити резултате Србије са земљама централне и источне Европе, које су чланице ЕУ, које имају приступ европским фондовима. И поред тога, Србија остварује сличне или боље резултате. Раст плата у јавном сектору је неопходан уколико држава жели квалитетну и савремену управу, здравствени систем, просвету и одбрану.

 Милорад Мирчић је нагласио да је Предлог закона о буџету избалансиран по питању прихода и расхода. Додао је да подржава повећање плата и пензија, али да мора да се одржи ниво сразмере између пензија и плата и да он не сме да буде већи од 1:2. Садашњи „швајцарски модел“ повећања пензија додатно смањује однос пензија према платама испод наведене сразмере.

 Момо Чолаковић се сложио да се не сме дозволити даљи пад сразмере пензија према платама и изразио захвалност за једнократну помоћ коју су недавно добили корисници пензија.

 Ђорђе Вукадиновић је нагласио да је Предлог закона о буџету у великој мери предизборни и да није развојни. Њиме Влада жели да пошаље поруку грађанима да је прошло време штедње. По његовом мишљењу, мере фискалне консолидације су дале резултата тако што је терет пребачен на грађане, док државна администрација није постала ефикаснија.

 Александра Томић се није сложила да је Предлог закона о буџету предизборни, јер онда он не би укључивао пораст инвестиција. Управо најава новог националног инвестиционог плана за наредних пет година демантује ту тврдњу. Предлог закона о буџету је састављен на основу одговорне политике и фискалне консолидације. Држава наставља да инвестира у инфрастуктуру и неумесно је поредити Србију са земљама које већ имају изграђену инфраструктуру и користе структурне фондове ЕУ. Пораст плата је неопходан да би се задржали квалитетни кадрови и држава тренутнo има економске могућности за то. Истакла је и даље смањење јавног дуга за скоро 9%.

 У дискусији су учествовали и: Милорад Мијатовић, Александар Стевановић, Горан Ковачевић и Војислав Вујић.

Одбор је, на основу члана 156. став 3. Пословника Народне Скупштине, већином гласова (11 за, један није гласао) одлучио да поднесе следећи

И З В Е Ш Т А Ј

I

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о буџету Републике Србије за 2020. годину, са Предлогом одлуке о давању сагласности на Финансијски план Републичког фонда за пензијско и инвалидско осигурање за 2020. годину, Предлогом одлуке о давању сагласности на Финансијски план Републичког фонда за здравствено осигурање за 2020. годину, Предлогом одлуке о давању сагласности на Финансијски план Националне службе за запошљавање за 2020. годину и Предлогом одлуке о давању сагласности на Финансијски план Фонда за социјално осигурање војних осигураника за 2020. годину, у начелу.

II

 Одбор за финансије, републички буџет и контролу трошења јавних средстава, на основу члана 174. Пословника Народне скупштине, размотрио је извештаје одбора Народне скупштине које су, у складу са чланом 173. став 1. Пословника Народне скупштине, доставили Одбору за финансије, републички буџет и контролу трошења јавних средстава, као надлежном одбору, и то:

- Извештај Одбора за пољопривреду, шумарство и водопривреду, који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2020. годину, раздео 24 - Министарство пољопривреде, шумарства и водопривреде који је поднела Влада.

- Извештај Одбора за заштиту животне средине, који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2020. годину, Раздео 25- Министарство заштите животне средине.

- Извештај Одбора за рад, социјална питања, друштвену укљученост и смањење сиромаштва, који је одлучио да предложи Одбору за финансије, републички буџет и контролу трошења јавних средстава да прихватиПредлог закона о буџету Републике Србије за 2020. годину – раздео 30 Министарство за рад, запошљавање, борачка и социјална питања, са Предлогом одлуке о давању сагласности на Финансијски план Републичког фонда за пензијско и инвалидско осигурање за 2020. годину, Предлогом одлуке о давању сагласности на Финансијски план Националне службе за запошљавање за 2020. годину и Предлогом одлуке о давању сагласности на Финансијски план Фонда за социјално осигурање војних осигураника за 2020. годину, који је поднела Влада Републике Србије.

- Извештај Одбора за здравље и породицу, који је одлучио да предложи Oдбору за финансије, републички буџет и контролу трошења јавних средстава да прихвати Предлог закона о буџету Републике Србије за 2020. годину, Раздео 27 - Министарство здравља, са Предлогом одлуке о давању сагласности на Финансијски план Републичког фонда за здравствено осигурање за 2020. годину, који је поднела Влада, у начелу.

- Извештај Одбора за културу и информисање, који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2020. годину, Раздео 29 – Министарство културе и информисања.

- Извештај Одбора за привреду, регионални развој, трговину, туризам и енергетику, који је одлучио већином гласова да предложи Одбору за финансије, републички буџет и контролу трошења јавних средстава да прихвати Предлог закона о буџету Републике Србије за 2020. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација, у начелу;

 За известиоца Одбора на седници Народне скупштине одређена је др Александра Томић, председник Одбора.

**ДРУГА ТАЧКА ДНЕВНОГ РЕДА:** Доношење одлуке о образовању Радне групе за утврђивање испуњености услова у поступку предлагања кандидата за избор председника и четири члана Савета Комисије за контролу државне помоћи

На основу члана 27. ст. 8. Закона о Народној скупштини („Службени гласник РС“, број 9/10), члана 44. став 6. а у вези са чланом 55. Пословника Народне скупштине („Службени гласник РС“, број 20/12 - Пречишћен текст), Одбор је једногласно (12 гласова „за“) донео

**О Д Л У К У**

**о образовању Радне групе за утврђивање испуњености услова у поступку предлагања кандидата за избор председника и четири члана Савета Комисије за контролу државне помоћи**

 1. ОБРАЗУЈЕ СЕ Радна група за утврђивање испуњености услова у поступку предлагања кандидата за избор председника и четири члана Савета Комисије за контролу државне помоћи (у даљем тексту: *Радна група*), у следећем саставу:

 **Председник**:

 **-** Милорад Мијатовић

 **Чланови**:

 - Горан Ковачевић

 - Милан Лапчевић

 2. Задатак Радне групе је да у поступку предлагања кандидата за избор председника и четири члана Савета Комисије за контролу државне помоћи (у даљем тексту: Комисија), по јавном конкурсу који је објављен у „Службеном гласнику РС“, дневном листу „Политика“ и на интернет страници Народне скупштине Републике Србије и Комисије за контролу државне помоћи, 23. октобра 2019. године, изврши преглед пријава на јавни конкурс и пратеће документације ради провере и утврђивања испуњености свих услова наведених у јавном конкурсу.

 3. Радној групи ће у спровођењу задатка из тачке 2. ове одлуке административно-стручну и техничку помоћ пружати запослени у служби Одбора.

 4. Радна група почиње са радом даном доношења одлуке а завршава подношењем извештаја о свом раду Одбору. Радна група је дужна да о свакој појединачној активности обавештава и своје предлоге подноси Одбору на усвајање.

 5. Ова одлука ступа на снагу даном доношења.

 Седница је завршена у 17,05 часова.

 Саставни део овог записника чини тонски снимак и стенографске белешке.

 СЕКРЕТАР ПРЕДСЕДНИК

 Тијана Игњатовић др Александра Томић